***RUOTSI B-KIELENÄ (B1)***

**VUOSILUOKAT 7−9**

Opetuksen tavoitteena on suulliseen vuorovaikutukseen painottuvan ruotsin kielen perustaidon saavuttaminen. Opetus edistää myös oppilaan kielenopiskelutaitojen ja kulttuurien välisen toimintakyvyn kehittymistä.

TAVOITTEET

**Kielitaito**

Oppilas oppii

* kertomaan perustietoja itsestään ja lähipiiristään sekä viestimään ruotsiksi arkipäivän tavanomaisissa puhetilanteissa tarvittaessa puhekumppanin apuun tukeutuen
* ymmärtämään jokapäiväisen elämän tapahtumia käsittelevää tekstiä tai puhetta tilanneyhteyden tukemana
* kirjoittamaan lyhyen viestin tutuissa, helposti ennakoitavissa arkisiin tarpeisiin ja kokemuksiin liittyvissä tilanteissa.

**Kulttuuritaidot**

Oppilas oppii

* ymmärtämään suomenruotsalaista, ruotsalaista ja muuta pohjoismaista elämänmuotoa
* viestimään ruotsinkielisen kulttuurin edustajien kanssa jokapäiväisissä tilanteissa ruotsinkieliselle kulttuurille luontevalla tavalla.

**Opiskelustrategiat**

Oppilas oppii

* käyttämään erilaisia kielen opiskelun ja oppimisen kannalta tehokkaita työtapoja, kuten omien viestien laatimista ja tiedonhankintavälineiden käyttöä
* tarkkailemaan ja korjaamaan tuotostaan sekä korvaamaan kielitaitonsa puutteita käyttämällä erilaisia ymmärtämis- ja viestintästrategioita
* arvioimaan työskentelyään ja kielitaitonsa eri alueita suhteessa tavoitteisiin.

KESKEISET SISÄLLÖT

**Tilanteet ja aihepiirit suomen ja ruotsin kielen kielialueen näkökulmasta**

* lähiympäristö ja siihen olennaisesti kuuluvat tutut henkilöt, asiat ja toiminnot, kuten koti, perheenjäsenet ja ystävät
* harrastukset ja vapaa-ajan vietto
* matkustaminen
* koulu ja oppilastoverit sekä opettajat
* asuminen maalla ja kaupungissa
* ostoksilla käynti ja julkisten palvelujen käyttö
* perustietoja suomenruotsalaista, ruotsalaisesta ja muusta pohjoismaisesta elämänmuodosta

**Rakenteet**

* kaikkein keskeisin verbioppi
* substantiivien ja adjektiivien taivutus
* keskeistä lauseoppia ja sidosrakenteita

**Viestintästrategiat**

* kielellinen tai tilannevihjeisiin pohjautuva päättely viestin sisällön selvittämiseksi
* vuorovaikutustilanteessa saadun palautteen hyödyntäminen
* oman kielenkäytön tarkkailu
* puuttuvan kielitaidon kompensointi likimääräisellä ilmaisulla
* joidenkin suulliselle vuorovaikutukselle ominaisten ilmausten, kuten puheenvuoron aloitukseen ja lopetukseen sekä puheenvuoron ottamiseen ja ylläpitämisen sekä palautteen antamiseen liittyvien ilmausten käyttö

PÄÄTTÖARVIOINNIN KRITEERIT ARVOSANALLE 8

**Kielitaito**

Kielen osaamisen taso 9. luokalla kielitaidon tasojen kuvausasteikon (liite) mukaan:

|  |  |  |  |
| --- | --- | --- | --- |
| *Kuullun ymmärtäminen* | *Puhuminen*  | *Tekstin ymmärtäminen* | *Kirjoittaminen*  |
| *A2.1 Peruskielitaidon alkuvaihe* | *A1.3 Toimiva alkeiskielitaito* | *A2.1 Peruskielitaidon alkuvaihe* | *A1.3 Toimiva alkeiskielitaito* |

**Kulttuuritaidot**

Oppilas tuntee suomenruotsalaisen ja ruotsalaisen sekä muiden pohjoismaisten elämänmuotojen ja kulttuurien keskinäisiä suhteita, eroja ja yhtäläisyyksiä. Oppilas tuntee maamme suomen- ja ruotsinkielisten asukkaiden arkipäivän vuorovaikutusmuotoja ja ymmärtää pohjoismaisen yhteistyön merkityksen.

**Opiskelustrategiat**

Oppilas käyttää säännöllisesti opiskelun ja oppimisen kannalta tehokkaita työtapoja. Oppilas on oivaltanut kielen opiskelussa välttämättömän sinnikkään viestinnällisen harjoittelun merkityksen.